Icatsia Jesús jumaitsi pijajivijavabelia:
—Itsa paneasivamë,
paexanabiabianame pacuenia pacaitorobatsi.
Vajëtsianajë taxajavabelia itsanë juya papecatoitorobinexatsica papecayavenonaenënexa daxitamatacabijavabelianexa.
Bajaraponë Espíritu Santo.
Espíritu Santo cajena pepo pexaniajailivaisi jivi peyapëtaeyaexanaenë.
Bajaraponë mapanacuapijivi abaxë apo tsijamatabëecaetsi.
Tsipaji bajarapamonae apo nejumecovënëtsi.
Nexata apo yapëtae ponë Espíritu Santo.
Apo yapëtaenua cajena Espíritu peponaponaejava ata.
Itsiata baitsi jane paxamë Espíritu Santo payapëtaneme baja.
Tsipaji baja bajaraponë pacayajavaponapona.
Espíritu Santo cajena pacatsijamatabëecaena daxitamatacabijavabelianexa.
Ponae atanë tsane taxajavabetsia,
itsiata apo pacaxuabi tsanetsi.
Icatsia raja patsianicajë patacayajavaponaponaenexa.
Caematacabibejecujinae baja jivi apo netae tsane.
Itsiata icatsia paxamë panetaename.
Paxamë paxainaename matacabi apo pevereverecaejava.
Tsipaji tatëpaecujinae icatsia asaënë tsaponaponae tsane.
Pamatacabi Espíritu Santo patsianica paxamëjavabetsica,
bajarapamatacabi payapëtaename taxa tayajavaponaponaejavanexa.
Payapëtaenamenua pataneyajavajinavanapaejavanexamë.
Payapëtaenamenua xanë ata patacayajavaponaponaejavanexa.
Pajivi yapëtane,
taitorobicuenia nejumecovënëtanua,
bajarapajivi niasiva.
Pajivi niasiva,
bajarapajivi taxa juya asivatsi.
Xanë ata bajarapajivi asivanë.
Tsitanaitajëtsianajë bajarapajivijavabelia,
jai Jesús pijajivijavabelia.
Itsanë Judasvënënë,
itsiata apo Judas Iscariote,
jumaitsi Jesúsjavabelia:
—Tajatuxanenë,
¿detsa xuajitsia ëpaxanë panetsitanaitajëtsianame?
¿Detsa xuajitsia apo tsitanaitajëtsimë tsane itsamonaejavabelia?
jai Judas Jesúsjavabelia.
Jesús nexata jumaitsi Judasjavabelia:
—Pajivi niasiva tsane,
nejumecovënëtsiananua tatsipaebilivaisi,
bajarapajivi juya taxa asiva tsanetsi.
Nexata paxanëbeje,
taxabeje,
bajarapajivi payajavaponaenajëbeje.
Pajivi apo niasiva tsane,
bajarapajivi apo nejumecovënëtsinua tsane tatsipaebilivaisi.
Xanë palivaisi pacatsipaebaponatsi,
xanë raja apo tajumelivaisi.
Taxa raja,
ponë nitorobica,
pejumelivaisi,
jai Jesús Judasjavabelia.
Icatsia Jesús jumaitsi pijajivijavabelia:
—Abaxë patacayajavaponaponaeepato pacatsipaebijitsiatsi mapacueniaje.
Taxa tajamatabëcueneta,
Espíritu Santo pacatoitorobianica papecayavenonabiabinexa.
Nexata Espíritu Santo pacayapëtaeyaexanaena daxitacuene.
Pacanajamatabënapitsiaexanaenanua daxita palivaisi pacatsipaebaponatsi,
jai Jesús.
Icatsia Jesús jumaitsi pijajivijavabelia:
—Pacanapëjiobatsi jamatabëcuenexanepanaeya.
Pacajamatabëcuene barëyayaexanaenatsi.
Bajarapajamatabëcuenebarëyajava,
apo jëpae mapanacuata pebarëyajava.
Nexata bepijia apo vereverecae tsane paxamë panejamatabëcuenebarëyajava.
Pëtsa pajamatabëcuenebëjamë.
Pëtsa pacujunavamenua itsacuene ata.
Panejumetaneme rabaja patacajumaitsijava mapacueniaje:
“Xanë baja ponaenajë taxajavabetsia.
Itsiata baitsi jane icatsia pacasivapatsianicatsi,”
patacajaijava.
Itsa bitso panejitsipaejitsipame,
nexata pasivajamatabëcuenebarëyamë tsipae taponaejavanexa taxajavabetsia.
Tsipaji taxa nevecuaayaijamatabëcuenenë.
Bajarapacuenia pacajumaitsitsi taponaevajënaeya.
Nexata itsa copiapatsiana patacajumaitsicovëya,
panejumecovënëtsianame Dioso pexënatocuenenë,
jai Jesús pijajivijavabelia.
Icatsia Jesús jumaitsi pijajivijavabelia:
—Apo necuenecaëjëpae rabaja pematatsënëa livaisi patacatsipaebaponaenexa.
Tsipaji rabaja imoxoyo dovathi najetaruca,
ponë mapanacuapijivi pijatuxanenë.
Itsiata baitsi jane bajaraponë apo caëjëpaetsi xanë taneitorobinexa tatoexanaenexa pacuenia picani bajaraponë jitsipa.
Apo caëjëpaetsinua taneitsacueniabinexa.
Biji rajane pacuenia taxa nitoroba tatoexanaenexa,
bajarapacuenia exanaenajë.
Nexata daxita mapanacuapijivije yapëtaena taxa tasivajava.
Panonobapunare.
Ponatsi baja mapacovëvecuaje,
jai Jesús pijajivijavabelia.